Diari Oficial de la Generalitat Valenciana


Sumari del DOGV 2768, del 12-06-1996 (1996/838458)

RESOLUCIÓ de 14 de maig de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del conveni de col·laboració entre el Ministeri d'Afers Socials i l'Institut Valencià de la Joventut, en matèria d'habitatge.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2768

Data del DOGV
:   12-06-1996

Secció del DOGV
:   ALTRES DISPOSICIONS

Número del document
:   1996/838458


Data del document
:   14-05-1996

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 14 de maig de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del conveni de col·laboració entre el Ministeri d'Afers Socials i l'Institut Valencià de la Joventut, en matèria d'habitatge.   
Subscrit, després de la tramitació reglamentària, entre el Ministeri d'Afers Socials i l'Institut Valencià de la Joventut, el dia 23 de maig de 1995, un conveni de col·laboració en matèria d'habitatge, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0093/96, i que figura com a annex d'aquesta resolució.  
València, 14 de maig de 1996.- La directora general del Secretariat del Govern.  
Conveni de col·laboració entre el Ministeri d'Afers Socials i l'Institut Valencià de la Joventut en matèria d'habitatge  
València, 23 de maig de 1995  
Reunides  
D'una banda, la Sra. Cristina Alberdi Alonso, com a ministra d'Afers Socials, i en ús de les atribucions que li confereix l'article 14 de la Llei de Règim Jurídic de l'administració de l'Estat,  
I, d'una altra, la Sra. Pilar Pedraza i Martínez, consellera de Cultura de la Generalitat Valenciana, com a presidenta de l'Institut Valencià de la Joventut, i en ús de les competències que li atorga l'article 5.2 b) de la Llei de la Generalitat Valenciana 4/1989, de 26 de juny.  
Exposen  
Que la Constitució espanyola, en l'art. 48, ordena als poders públics que promoguen «les condicions per a la participació lliure i eficaç de la joventut en el desenvolupament polític, social, econòmic i cultural».  
Que els poders públics, d'acord amb l'art. 47 de la Constitució, promouran les condicions necessàries perquè tots els espanyols puguen gaudir d'un habitatge digne i adequat.  
Que els joves constitueixen un sector especialment afectat per dificultats d'accés a l'habitatge, siga en règim de propietat, siga en règim de lloguer.  
Que segons el que s'ha dit, tant l'administració de la Comunitat Autònoma Valenciana com l'administració central de l'Estat estan afectades per les directrius constitucionals expressades en els paràgrafs anteriors, i que els títols competencials bastants que legitimaran el conveni (les clàusules del qual es concretaran tot seguit) són, d'una banda, l'art. 31.25 de l'Estatut d'Autonomia de la Comunitat Valenciana i, d'una altra, la doctrina del Tribunal Constitucional, que habilita l'administració general de l'Estat per a l'exercici de les seues competències sectorials, mentre puguen ser utilitzades per a la promoció de la joventut.  
Que, tenint en compte que el principal problema de la joventut d'avui en dia (conseqüència de la crisi econòmica i de les dificultats d'inserció laboral) és el de l'autonomia personal, són majoria els joves que retarden l'eixida del lloc d'origen -sobretot per la manca de recursos econòmics- en no disposar d'un treball que els permeta independitzar-se; però també, per les dificultats que actualment hi ha en moltes ciutats espanyoles per a trobar un habitatge en condicions accessibles per a l'economia precària de la joventut.  
Que ambdues institucions tenen l'objectiu comú de promoure actuacions que contribuïsquen a afavorir l'accés a l'habitatge de la joventut.  
Que actualment certes qüestions d'indubtable transcendència social, com ara el problema de l'habitatge per a joves, demanen programes d'actuació prioritària i d'àmplia perspectiva.  
Que entre els objectius de la nova política de l'Institut de la Joventut (d'ara endavant INJUVE) s'inclou afavorir l'autonomia personal dels joves mitjançant la seua integració social i laboral i l'accés a l'habitatge.  
Que un dels objectius del Pla Valencià de la Joventut és promoure l'accés a l'habitatge dels joves i de les parelles que inicien el camí de l'autonomia personal, i també facilitar l'accés a condicions de residència dignes dels joves desplaçats a les grans ciutats de la Comunitat Valenciana durant el període escolar.  
Que, a més a més, la política de l'INJUVE se centra a fomentar la cooperació interadministrativa i a buscar la convergència en tot allò que siga beneficiós per a la joventut. Per la qual cosa es fa necessari afavorir actuacions conjuntes que aborden temes que afecten les i els joves i que requereixen un tractament global.  
En conseqüència, les parts acorden subscriure aquest conveni de col·laboració d'acord amb les següents   
Clàusules  
Primera. Aquest conveni té per objecte la realització de les accions que tot seguit s'indica:  
I. Desplegament d'un servei d'informació i assessorament directe i àgil sobre allotjament per a joves. Per aconseguir-ho es crearà la infraestructura humana, tècnica i material necessària per a disposar d'un sistema d'informació directa que proporcionarà suport jurídic i tècnic sobre habitatges (autoconstrucció d'habitatges, promoció d'habitatges en lloguer i cooperatives d'habitatges per a joves).  
II. Posada en marxa d'una Borsa d'Habitatge Jove en Lloguer per a ser oferta als joves, desplegant uns serveis que faciliten un sistema de lloguer (per sota del preu mitjà del mercat) amb prou garanties i avantatges econòmics, jurídics i tècnics per a petits propietaris i joves arrendataris, i proporcionant-hi assessorament jurídic.  
III. Per a cadascun dels pisos llogats a través d'aquest projecte es destinaran dues assegurances: una de multirisc de la llar i una altra de caució per a impagament de rendes.  
IV. Programa de formació que serà impartit a les persones que l'Institut Valencià de la Joventut (d'ara endavant IVAJ) pose a disposició del programa per a la seua posada en marxa i desplegament.  
Segona. Per a la realització d'aquest projecte, les parts signants d'aquest conveni es comprometen a:  
I. L'INJUVE es compromet a fer una aportació econòmica de trenta-un milions tres-centes mil (21.089.706) pessetes del seu pressupost per a 1995 (aplicació pressupostària 76.278.938 N.226.10) i la destinació de la qual serà la cobertura de les assegurances de multirisc i de caució, la realització dels cursos de formació, l'assessorament, la gestió tècnica i el seguiment del programa. Aquest crèdit econòmic ha de ser aplicat dins de l'esmentat any pressupostari.  
II. L'INJUVE assumeix el compromís d'ampliar la seua aportació econòmica fins un màxim de cinc milions (5.000.000) de pessetes en el supòsit que calga, amb el propòsit que cap pis gestionat des del programa no quede fora de la cobertura de les assegurances de multirisc i de caució, per a la qual cosa hi haurà crèdit suficient en l'aplicació pressupostària abans esmentada per a dur a terme, si s'escau, l'ampliació de l'aportació econòmica.  
III. L'IVAJ es compromet a arbitrar els mitjans i el personal necessari per a la posada en marxa d'una Borsa d'Habitatge Jove en Lloguer d'acord amb l'estructura següent:  
A. Informació/recepció  
- Recepció de sol·licitants  
- Informació sobre el programa  
- Tractament informàtic  
B. Captació d'habitatges  
- Coneixement del mercat  
- Propaganda pròpia  
- Premsa especialitzada  
- Entrevista propietaris  
- Inventaris  
C. Oferta d'habitatges  
- Selecció de demandants  
- Visita als habitatges  
- Seguiment  
D. Coordinació  
- Legislació bàsica sobre lloguers  
- Contractes i altra documentació  
- Fiances, assegurances, informes  
A més a més, l'IVAJ posarà a disposició del programa un local situat al carrer de l'Hospital, 11 de València, amb la corresponent dotació tant informàtica i de mobiliari com de personal, i també la publicitat necessària per a una difusió suficient del programa entre la població a la qual va destinat, per a la qual cosa l'IVAJ es farà càrrec directament de les despeses que s'hi produïsquen fins un màxim de nou milions (9.000.000) de pessetes.  
Aquesta aportació serà a càrrec del capítol II del pressupost de despeses de l'IVAJ. Per a un millor desplegament d'aquest conveni, l'IVAJ signarà, si així ho determina, acords relacionats amb aquest programa amb ajuntaments i/o entitats de dret públic o privat que, a parer d'aquell, pogueren convenir als fins del programa.  
IV. L'annex a aquest conveni especifica la distribució detallada de les aportacions econòmiques d'ambdues institucions.   
Tercera. En totes les accions a què es refereix aquest conveni que impliquen difusió, impresa o per qualsevol altre mitjà, i en les quals figure el logotip de l'IVAJ, haurà d'incorporar-s'hi de forma visible el logotip institucional del Ministeri d'Afers Socials (Institut de la Joventut).  
Quarta. Es constitueix una comissió de seguiment i control per a dur a terme les funcions contemplades en aquest conveni i, especialment, les de supervisió i avaluació de les accions que s'hi reflecteixen. La comissió estarà composta per dos representants de cada institució.  
Cinquena. Aquest conveni entrarà en vigor a partir de la data de la seua signatura i estarà vigent fins l'acabament de 1996. Per tal de donar-li continuïtat, es firmarà, a finals de 1995 o a primeries de 1996, una addenda entre les institucions signants. Aquesta addenda establirà les activitats a realitzar i també els mitjans de tot tipus que calen per a la seua execució, especificant-hi les aportacions de cadascuna de les parts, condicionades a les disponibilitats pressupostàries.  
Sisena. Aquest conveni té naturalesa juridicoadministrativa, per la qual cosa serà la jurisdicció contenciosa administrativa la competent per a conèixer tots els litigis que puguen derivar-s'hi.  
Setena. L'incompliment per qualsevol de les parts signants del que preveuen les clàusules d'aquest conveni n'implicarà la rescissió.  
I, perquè així conste, i en prova de conformitat, les parts signen aquest conveni, en exemplar triplicat, al lloc i la data expressats a l'encapçalament.  
La Ministra d'Afers Socials, La Presidenta de l'IVAJ,  
Cristina Alberdi Alonso Pilar Pedraza i Martínez  
ANNEX  
Distribució de les aportacions de cada institució (d'acord amb la clàusula segona d'aquest conveni)  
I. L'INJUVE abonarà directament, a càrrec de l'aplicació pressupostària 27.208.323a.226.10, les despeses que es produïsquen per:  
1. La cobertura de les assegurances multirisc, fins 72.993.321 PTA. La prima per a cadascuna de les pòlisses serà de 8.350 PTA/any.  
2. La cobertura de les assegurances de caució fins 85.280.654 PTA. La prima per a cadascuna de les pòlisses serà, com a màxim, el 3% de la renda anual de cada contracte.  
3. La realització dels cursos de formació, assessorament, gestió tècnica i seguiment del programa: 6.300.000 PTA.  
Resulta, doncs, que la quantitat total a distribuir, d'acord amb la clàusula II, suma 44.900.493 PTA., la qual, pel seu caràcter d'única i global, s'aplicarà a les accions que resulten de la suma de les de cadascuna de les comunitats autònomes que s'incorporen al programa a què es refereix el conveni.  
II. L'IVAJ es farà càrrec directament de les despeses que es produïsquen per:  
1. Les mesures i el personal necessari per a la posada en marxa del programa: 7.500.000 PTA.  
2. Les despeses del local posat a disposició del programa: local propi.  
3. La dotació informàtica i de mobiliari: 500.000 PTA.  
4. Publicitat: 1.000.000 PTA.  
Total de l'aportació de l'IVAJ: 9.000.000 PTA.  
La Ministra d'Afers Socials La presidenta de l'IVAJ  
Cristina Alberdi Alonso Pilar Pedraza i Martínez